আরব সাগরে মর্মান্তিক দুর্ঘটনা, ডুবে গেল একই পরিবারের ৪

ওয়েব ডেস্ক: পিকনিক করতে এসে ঘটে গেল চরম বিপর্যয়। আরব সাগরে ডুবে একই পরিবারের চার জনের মৃত্যু! এখনও নিখোঁজ রয়েছেন আরও তিনজন। ঘটনাটি ঘটেছে শুক্রবার বিকেলে মহারাষ্ট্রের (Maharashtra) সিন্ধুদুর্গ জেলার শিরোদা-ভেলাগড় সমুদ্র সৈকতে।

পুলিশ সূত্রে জানা গিয়েছে, এদিন বিকেল প্রায় চারটে নাগাদ আট সদস্যের একটি পরিবার সমুদ্রে স্নান করতে নামে। তাঁদের মধ্যে দু’জন কুদালের বাসিন্দা এবং বাকি ছ’জন এসেছিলেন কর্ণাটকের বেলাগাভি থেকে। কিন্তু জলের গভীরতা সম্পর্কে ধারণা না থাকায় কিছুক্ষণের মধ্যেই তাঁরা ডুবতে শুরু করেন।

আরও পড়ুন: সুনীল বনশল বনাম ভূপেন্দ্র যাদব! বিজেপির অন্দর উত্তপ্ত– কার মত চূড়ান্ত হবে?

খবর পেয়ে দ্রুত ঘটনাস্থলে পৌঁছায় পুলিশ ও বিপর্যয় মোকাবিলা দল। শুরু হয় উদ্ধার অভিযান। তাঁদের প্রচেষ্টায় ১৬ বছরের এক কিশোরীকে জীবিত উদ্ধার করা হয়েছে। তাকে গুরুতর অবস্থায় হাসপাতালে ভর্তি করা হয়েছে।

তল্লাশিতে এখনও পর্যন্ত চারটি দেহ উদ্ধার করা হয়েছে। তবে নিখোঁজ রয়েছেন আরও তিনজন। রাত গভীর পর্যন্ত তাঁদের খোঁজে তল্লাশি চালিয়েছে উদ্ধারকারী দল। হঠাৎ ঘটে যাওয়া এই দুর্ঘটনায় এলাকাজুড়ে নেমেছে শোকের ছায়া। স্থানীয় প্রশাসন সতর্কবার্তা জারি করেছে পর্যটকদের জন্য।